ग्वार्कोस्थित किस्ट मेडिकल कलेज शिक्षण अस्पतालमा कार्यरत नर्स लगायत कर्मचारीले कलेज व्यवस्थापनले आफ्नो माग सुनुवाई नगरको अस्पतालको सेवा ठप्प पार्दै आएको छ । अस्पताल ठप्प हुँदा बिरामीको उपचार, कलेजमा अध्ययरत एमबीबीएस पाँचौं र बीडीएस चौंथो वर्षमा अध्ययरत विद्यार्थीको प्रयोगात्मक परीक्षा पनि प्रभावित भएको छ । उपचार गराउन आउने बिरामी त्यसै फर्कन बाध्य छन् । कर्मचारीले अस्पतालको विनियमावली श्रम ऐन अनुसार हुनुपर्ने, तलबभत्ता समयनुकूल वृद्धि, औषधोपचार र जोखिम भत्ता नपाएको लगायत १५ बुँदे माग राखेर आन्दोलन गरेका हुन् । अखिल नेपाल स्वास्थ्य श्रमिक संघ किस्ट अस्पतालका अध्यक्ष रूपेश केसीले अस्पताल प्रशासनले पटक–पटक माग पूरा गरिदिने आश्वासन दिए पनि कार्यान्वयन नगरेको भन्दै आक्रोस पोखे । अस्पतालका वरिष्ठ प्रशासक अक्षयप्रसाद गौतमले सरकारले विद्यार्थी भर्ना सिट र शुल्क सीमित गरिदिँदा आम्दानी कम भएकाले माग पुरा गरिदिन नसकेको बताउनुभयो ।
